Dié span moet teen Hane koning kraaiManie Libbok kan Saterdag sy Springbok-buiging teen die Hane maak. Die Stormers-losskakel is op die Suid-Afrikaners se plaasvervangersbank vir die wedstryd ingesluit. Foto: Rodger Bosch/AFP. Die Springbokke speel Saterdagaand (22:00 SA tyd) in Marseille teen Frankryk, die wêreld se naasbeste rugbyspan. En ná verlede week se nederlaag teen Ierland sal die Suid-Afrikaners oorgehaal wees om hul jaareindtoer weer op koers te kry. Een van die groot kwelpunte is ongetwyfeld die Springbokke se geploeter agter die skopkelkie. Damian Willemse sal weer eens die no. 10-trui teen die Fransmanne dra, terwyl Manie Libbok sy toetsbuiging kan maak as hy sy verskyning op die veld vanaf die plaasvervangersbank maak. “Manie het sy staal in die Verenigde Rugbykampioenskap gewys en sedert hy deel van die groep geword het, is hy een van die staatmakers op die oefenveld. Dit is ŉ wonderlike geleentheid vir hom om sy toetsdebuut teen ŉ sterk Franse span te maak,” het Jacques Nienaber, afrigter, gesê. Willie le Roux sal saam met Cheslin Kolbe en Kurt-Lee Arendse die agterste driehoek in Marseille vorm, terwyl Faf de Klerk hierdie keer Willemse se skakelmaat is. Lood de Jager se besering beteken dat Franco Mostert saam met Eben Etzebeth in die lynstane sal rank. Cobus Reinach. Foto: Phill Magakoe/AFP. Dan kry die opwindende Cobus Reinach uiteindelik ook weer ŉ kans. Die vlugvoetige skrumskakel beskik oor emmersvol spoed en sy kennis van Franse toestande kan van onskatbare waarde wees; selfs al moet hy vir eers ŉ sitplek op die plaasvervangersbank warm hou. Antoine Dupont het verlede week gesê dat hy nie kan wag om die Bokke in Frankryk te verwelkom nie en Nienaber verwag ŉ taai stryd teen die Hane. “Frankryk het die afgelope jaar gewys waartoe hulle op die rugbyveld in staat is, terwyl hulle onlangse oorwinning oor Australië ook vir ŉ lekker momentum-hupstoot gesorg het. Om voor ŉ volgepakte stadion in Marseille te speel is terselfdertyd ŉ goeie kleedrepetisie vir volgende jaar se Wêreldbeker-toernooi.” Die Springbokke sal Saterdag hul geleenthede móét gebruik en nie weer druipstert die aftog blaas wanneer hulle in hul teenstanders se gebied is nie. Dupont en kie gee nie sommer tweede kanse nie. Springbokke: Willie le Roux (heelagter), Cheslin Kolbe (regtervleuel), Jesse Kriel (buitesenter), Damian de Allende (binnesenter), Kurt-Lee Arendse (linkervleuel), Damian Willemse (losskakel), Faf de Klerk (skrumskakel), Jasper Wiese (agtsteman), Pieter-Steph du Toit (flank), Siya Kolisi (kaptein en flank), Franco Mostert (slot), Eben Etzebeth (slot), Frans Malherbe (stut), Bongi Mbonambi (haker) en Ox Nché (stut). Plaasvervangers: Malcolm Marx, Steven Kitshoff, Vincent Koch, Marvin Orie, Kwagga Smith, Cobus Reinach, Manie Libbok en Makazole Mapimpi.